Eldoradopark: Polisiebeamptes dán in hofNathaniel Julius (16) (Foto: Twitter) Die twee polisiebeamptes wat die naweek in hegtenis geneem is in verband met die dood van die 16-jarige Nathaniel Julius van Eldoradopark, sal Maandagoggend in die hof verskyn. Ndileka Cola, woordvoerder van die onafhanklike polisieondersoekdirektoraat (Opod), het Sondagoggend in ŉ verklaring gesê die polisiebeamptes sal omstreeks 09:00 in die Protea-landdroshof in Soweto verskyn. Die polisiebeamptes staan tereg op aanklagte van moord, die besit van verbode ammunisie en moontlik dwarsboming van die gereg. Maroela Media het vroeër berig die polisiebeamptes, verbonde aan die plaaslike polisie se misdaadvoorkomingseenheid, is Vrydag in hegtenis geneem nadat Nathaniel Woensdag na bewering in die kruisvuur tussen ŉ bende en die polisie beland het. Nathaniel is gebore met Down se sindroom. Die skietgeveg tussen die bendelede en die polisie het ontstaan nadat die polisie ŉ wenk ontvang het oor gesteelde motoronderdele in die omgewing. Mo Senne, woordvoerder van Not In My Name International (Nimni), het vandeesweek gesê Nathaniel se dood is “ŉ regstreekse gevolg van gewapende mans in blou wat nie voldoende opleiding ontvang het nie”. Volgens berigte voer die familie aan die seun is dood toe hy nie op versoeke van die polisie gereageer het nie. Hy kon egter nie daarop ag slaan nie weens die sindroom. Die gemeenskap het vandeesweek geregtigheid geëis vir Nathaniel se dood. Dit het tot betogings in die gebied gelei en polisiebeamptes moes rubberkoeëls gebruik om die ontstoke skare uiteen te jaag. Die ondersoek duur voort, het Cola vanoggend gesê.